CELEX: 32016D0213(01)
Language: lv
Date: 2016-02-12 00:00:00
Title: Komisijas Lēmums (2016. gada 12. februāris), ar ko izveido Ekspertu grupu euro viltošanas jautājumos

13.2.2016   
            
            
               LV
            
            
               Eiropas Savienības Oficiālais Vēstnesis
            
            
               C 58/5
            
         KOMISIJAS LĒMUMS
   (2016. gada 12. februāris),
   ar ko izveido Ekspertu grupu euro viltošanas jautājumos
   (2016/C 58/06)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:
   
               (1)
            
            
               Komisijas Lēmumā (ES) 2015/512 (1) ir paredzēts, ka Ekonomikas un finanšu lietu ģenerāldirektorāts (turpmāk “ģenerāldirektorāts”) ir atbildīgs par uzdevumiem, kas saistīti ar Komisijas likumdošanas un regulējuma iniciatīvu sagatavošanu nolūkā aizsargāt euro pret viltošanu un sniegt atbalstu, izmantojot mācības un tehnisko palīdzību. Lai nodrošinātu euro efektīvu un konsekventu aizsardzību, Komisijai vajadzēs izmantot padomdevējas struktūras speciālistu zināšanas.
            
         
               (2)
            
            
               Tāpēc ir jāizveido ekspertu grupa jautājumos, kas attiecas uz euro banknošu un monētu aizsardzību pret viltošanu, un jānosaka tās uzdevumi un struktūra.
            
         
               (3)
            
            
               Šai grupai būtu jāpalīdz Komisijai uzlabot apstākļus vispārējai euro aizsardzībai, pamatojoties uz likumdošanas iniciatīvām ar mērķi stiprināt viltošanas novēršanu un apkarošanu un piemērojot Eiropas Parlamenta un Padomes Regulu (ES) Nr. 331/2014 (2). Grupai turklāt būtu jāizveido cieša un regulāra sadarbība ar valstu kompetentajām iestādēm, Komisiju, Eiropas Tehnikas un zinātnes centru (ETZC), kas izveidots ar Padomes Lēmumu 2003/861/EK (3), Eiropas Centrālo banku (ECB) un Eiropolu.
            
         
               (4)
            
            
               Grupas sastāvā būtu jābūt ekspertiem no dalībvalstu kompetentajām iestādēm, ETZC, ECB un Eiropola.
            
         
               (5)
            
            
               Būtu jāparedz noteikumi par grupas locekļiem pieejamās informācijas izpaušanu.
            
         
               (6)
            
            
               Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (4).
            
         
               (7)
            
            
               Ir lietderīgi noteikt šā lēmuma piemērošanas periodu. Komisija laikus izskatīs piemērošanas perioda pagarināšanas lietderību,
            
         IR PIEŅĒMUSI ŠO LĒMUMU.
   1. pants
   Priekšmets
   Ar šo tiek izveidota Komisijas Ekspertu grupa euro viltošanas jautājumos (EGEVJ).
   2. pants
   EGEVJ uzdevumi
   EGEVJ uzdevumi ir šādi:
   
               a)
            
            
               palīdzēt Komisijai sagatavot leģislatīvo aktu priekšlikumus, deleģētos aktus vai politikas iniciatīvas, kas attiecas uz banknošu un monētu aizsardzību pret viltošanu;
            
         
               b)
            
            
               izveidot ciešu un regulāru sadarbību ar valstu kompetentajām iestādēm, Komisiju, ETZC, ECB un Eiropolu, lai nodrošinātu euro efektīvu un konsekventu aizsardzību;
            
         
               c)
            
            
               apmainīties ar informāciju un iedibināt labu praksi attiecībā uz euro viltošanas novēršanu, cīņu pret banknošu un monētu viltošanu un viltošanas ietekmi stratēģiskās analīzes mērķiem;
            
         
               d)
            
            
               nodrošināt Komisijai konsultācijas un speciālās zināšanas Savienības tiesību aktu, programmu un politikas īstenošanā, jo īpaši attiecībā uz Regulu (EK) Nr. 1338/2001 (5);
            
         
               e)
            
            
               apspriest Regulas (ES) Nr. 331/2014 piemērošanu.
            
         3. pants
   Apspriešanās
   Komisija var apspriesties ar EGEVJ jautājumos saistībā ar euro vispārējo aizsardzību, kas pamatojas uz likumdošanas iniciatīvām ar mērķi stiprināt viltošanas novēršanu un apkarošanu (6).
   4. pants
   Locekļi un to iecelšana
   1.   EGEVJ locekļi ir eksperti no dalībvalstu kompetentajām iestādēm, ETZC, ECB un Eiropola.
   2.   Locekļi informē Komisiju par to ieceltajiem pārstāvjiem.
   3.   Personas datus vāc, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Grupas priekšsēdētāju ieceļ kompetentais Komisijas dienests.
   2.   Komisijas pārstāvis var ad hoc kārtībā lūgt piedalīties EGEVJ darbā ārējus ekspertus, kuri ir īpaši kompetenti kādā konkrētā darba kārtības jautājumā. Turklāt Komisijas pārstāvis var piešķirt novērotāja statusu personām, organizācijām, kā tās definētas Horizontālo noteikumu par ekspertu grupām (7) 8. noteikuma 3. punktā, un kandidātvalstīm.
   3.   Uz EGEVJ locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumi, kas attiecas uz ES klasificētās informācijas aizsardzību un ir noteikti Komisijas Lēmumos (ES, Euratom) 2015/443 (8) un (ES, Euratom) 2015/444 (9). Ja tie neievēro šīs saistības, Komisija var veikt visus nepieciešamos pasākumus.
   4.   EGEVJ sanāksmes notiek Komisijas telpās. Sekretariāta pakalpojumus nodrošina Komisija.
   5.   EGEVJ pieņem reglamentu, pamatojoties uz ekspertu grupu darba standarta reglamentu.
   6.   Komisija publicē visus attiecīgos dokumentus par EGEVJ darbību, tostarp darba kārtības, sanāksmju protokolus un dalībnieku iesniegtos dokumentus, vai nu iekļaujot tos Komisijas ekspertu grupu un citu līdzīgu struktūru reģistrā, vai izmantojot saiti no šā reģistra uz speciālu tīmekļa vietni, kurā atrodami minētie dokumenti. Attiecīgos dokumentus nepublicē, ja to izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (10) 4. pantā.
   6. pants
   Sanāksmju izdevumi
   1.   EGEVJ darbā iesaistītās personas nesaņem atlīdzību par sniegtajiem pakalpojumiem.
   2.   Ar grupas darbu saistītos ceļa un uzturēšanās izdevumus grupas darbā iesaistītajām personām Komisija atlīdzina saskaņā ar Komisijā spēkā esošajiem noteikumiem.
   3.   Minētos izdevumus atlīdzina no pieejamajām apropriācijām, kuras piešķirtas ikgadējā resursu piešķiršanas procedūrā.
   7. pants
   Piemērojamība
   Šo lēmumu piemēro no tā pieņemšanas dienas līdz 2025. gada 31. decembrim.
   
      Briselē, 2016. gada 12. februārī
      
         
            Komisijas vārdā –
         
         
            Komisijas loceklis
         
         Pierre MOSCOVICI
      
   
   
      (1)  Komisijas 2015. gada 25. marta Lēmums (ES) 2015/512, ar kuru groza Lēmumu 1999/352/EK, EOTK, Euratom, ar ko izveido Eiropas Biroju krāpšanas apkarošanai (OLAF) (OV L 81, 26.3.2015., 4. lpp.).
   
      (2)  Eiropas Parlamenta un Padomes 2014. gada 11. marta Regula (ES) Nr. 331/2014, ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls 2020”) un atceļ Padomes Lēmumus 2001/923/EK, 2001/924/EK, 2006/75/EK, 2006/76/EK, 2006/849/EK un 2006/850/EK (OV L 103, 5.4.2014., 1. lpp.).
   
      (3)  Padomes 2003. gada 8. decembra Lēmums 2003/861/EK par analīzi un sadarbību attiecībā uz viltotām euro monētām (OV L 325, 12.12.2003., 44. lpp.).
   
      (4)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
   
      (5)  Padomes 2001. gada 28. jūnija Regula (EK) Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu (OV L 181, 4.7.2001., 6. lpp.).
   
      (6)  Kā minēts Padomes Regulas (EK) Nr. 1338/2001 12. apsvērumā.
   
      (7)  C(2010) 7649, galīgā redakcija.
   
      (8)  Komisijas 2015. gada 13. marta Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).
   
      (9)  Komisijas 2015. gada 13. marta Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).
   
      (10)  Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).